stanford-oval/wikipedia huggingface dataset:
קרביניירי

| --- | --- |

 
 זרועות
  צבא איטליה
  הצי האיטלקי
  חיל האוויר האיטלקי
  קרביניירי
 עיטורים ומבנה פיקודי
 עיטורי הכוחות המזוינים של איטליה
 דרגות הכוחות המזוינים של איטליה
 היסטוריה צבאית
 היסטוריה צבאית של איטליה
 היסטוריה של איטליה
הקרבניירי (השם הרשמי באיטלקית: Arma dei Carabinieri), הוא כוח המשטרה הצבאית של איטליה, שמבצע הן תפקידי שיטור צבאיים והן תפקידי שיטור אזרחיים. במקורו הוא הוקם ככוח השיטור של ממלכת סרדיניה. במהלך איחוד איטליה הוא מונה כזרוע הראשונה של הארגון הצבאי הלאומי. למרות שהקרביניירי השתתף בפעולות דיכוי האופוזיציה בתקופת המשטר הפאשיסטי, הוא גם היה אחראי על נפילתו ויחידות רבות שלו פורקו על ידי גרמניה הנאצית וכתוצאה מכך הצטרפו רבים מאנשיה למחתרת האיטלקית. מאז 2001 הוא מהווה אחת מארבע הזרועות של הכוחות המזוינים של איטליה.
היסטוריה

הקרביניירי הוקמו על ידי ויטוריו אמנואלה הראשון, מלך סרדיניה במטרה ליצור עבור ממלכת סרדיניה כוח משטרתי. קודם לכן תפקידי השיטור בוצעו על ידי כוחות הפרשים של סרדיניה (Dragoni di Sardegna corps) שהוקמו ב-1726 וכוח האדם שלהם היה התנדבותי. לאחר שהצבא הצרפתי כבש את טורינו בסוף המאה ה-18 ולאחר מכן נטש אותה לטובת ממלכת סרדיניה, מוסדו הקרבניירי בצו מלכותי ב-13 ביולי 1814.
הכוח החדש חולק לדיוויזיות על פי חלוקה של דיוויזיה אחת לכל מחוז. הדיוויזיות חולקו בהמשך לפלוגות, שהן בתורן חולקו למחלקות שפיקדו על תחנות המשטרה המקומיות, תיאמו את פעולתן, היו פזורים בכל רחבי הממלכה והיו בקשר ישיר עם הציבור.
ב-1868 הוקמה הדיוויזיה הרכובה של הקורזיירי (Corazzieri, המקבילים לקירסירים במדינות אחרות), שהייתה מלכתחילה משמר הכבוד של הריבון ומאז 1946 הם מהווים את משמר הכבוד של נשיא איטליה. בעקבות איחוד איטליה הוגדלו כמה מהדיוויזיות וב-24 בינואר 1861, הוטל על הקרבניירי להיות הכוח הראשון של הכוחות המזוינים של איטליה.
במאי 1915 כוחות צבא איטליה צעדו לנפת  דרום טירול כדי לכתר אותה. דרום טירול הייתה טריטוריה בשליטת בעלי בריתם לשעבר, האימפריה האוסטרו-הונגרית. למגינים היה מספיק זמן כדי להכין ביצורים חזקים שם ובחבל קראס במזרח, והכוחות האיטלקים בפיקודו של הגנרל לואיג'י קאדורנה מצאו עצמם נהדפים בלחימה קשה. תפקידם של הקרבניירי היה להציב עמדות מכונות ירייה ככוח חסימה.
היסטוריה > שנות השלושים והארבעים

בתקופת המשטר הפשיסטי של בניטו מוסוליני בשנים 1922–1943, היו הקרביניירי אחד מהכוחות המשטרתיים שהופקדו על דיכוי האופוזיציה באיטליה. באותה תקופה, בהיותם חלק ממשטרת איטליה (בעיקר בסוף שנות השלושים), הם היו מעורבים בזוועות במזרח אפריקה האיטלקית במהלך המלחמה האיטלקית-אתיופית השנייה. במהלך מלחמת העולם השנייה ביצעו הקרבניירי את תפקידם כמשטרה צבאית כנגד כוחות בעלות הברית וכנגד הפרטיזנים ביוגוסלביה כחלק מכוחות הכיבוש שם.
לאחר נפילתו של מוסוליני ב-25 ביולי 1943, הוא נעצר על ידי הקרבניירי כאשר עזב את מעונו הרשמי ולבסוף נכלא על ידם. לאחר הסכם שביתת הנשק שנחתם ב-9 בספטמבר 1943 ופיצול המדינה לרפובליקה הסוציאלית האיטלקית בצפון ולממלכת איטליה בדרום, פוצלו גם הקרביניירי לשני חלקים. בדרום איטליה הוקמה המפקדה של הקרביניירי בבארי וגויסו יחידות חדשות לטובת שחרור כל איטליה. יחידות אלה סופחו לגיס השחרור האיטלקי ולצבא שנלחם לצדן של בעלות הברית. בצפון ארגן המשטר הפשיסטי את המשמר הלאומי הרפובליקני (Guardia Nazionale Repubblicana) שכלל את אנשי הקרביניירי, אנשי משטרה קולוניאליים לשעבר, את משטרת המכס של משמר האוצר ושאר כוחות. כל הכוחות הללו פעלו כמשטרה צבאית וככוח התערבות מהירה כנגד כוחות גרילה. כשכוחו חלש, כשהוא בלתי מצויד וכשהוא נגוע בעריקות, השתלטו על המשמר הלאומי אנשי "הבריגדות השחורות" (Brigate Nere) שייצגו גישה מילטנטית יותר של המפלגה הפשיסטית.
בשל התפקיד שמילאו הקרביניירי בנפילתו של מוסוליני ועקב העובדה שאחת היחידות שנלחמו בכיבוש הגרמני ברומא הייתה בריגדה של הקרביניירי, לא ראו בהם הגרמנים כוח נאמן להם והם הורו לפרק את כל יחידות הקרביניירי בשטחים שבשליטתם ב-7 באוקטובר 1943. כאשר החלו הגרמנים אף לעצור ולשלוח חברי קרביניירי לעבודות כפייה בגרמניה, הצטרפו רבים מהם למחתרת האיטלקית. לאחר המלחמה נמנו לפחות 2735 הרוגים ו-6500 פצועים מתוך כ-14,000 אנשי הקרביניירי שהצטרפו למחתרת בצפון ובמרכז איטליה. ביוגוסלביה הקימו הקרביניירי גדוד במסגרת דיוויזיית גריבלדי האיטלקית שלחמה לצד הפרטיזנים היוגוסלבים כנגד הגרמנים וכנגד כוחות האוסטאשה הקרואטים. הגדוד איבד מעל 80% מלוחמיו בקרבות והוענקה לו מדליית הכסף של הגבורה הצבאית.
היסטוריה > כיום

חשיבות תפקידם של הקרביניירי עלתה, וב-31 במרץ 2000 הם צורפו לכוחות המזוינים של איטליה. כיום הם גאים במיוחד בזיכרון של סלאבו ד'אקוויסטו (Salvo D'Acquisto), שהוצא להורג על ידי הגרמנים בפלידורו (Palidoro, ליד רומא) במהלך מלחמת העולם השנייה. דאקוויסטו התנדב להיות מוצא להורג במקום אזרחים שהיו אמורים להיהרג כתגמול על הריגתו של חייל גרמני. במקום זאת הוא לקח על עצמו את האחריות על הריגתו של החייל והוצא להורג.
בשנים האחרונות צורפו יחידות הקרביניירי למשימות שמירת שלום, כולל בקוסובו, באפגניסטן ובעיראק. ב-2003, 12 אנשי קרביניירי נהרגו בפיגוע התאבדות ליד בסיסם בנסיריה שליד בצרה שבדרום עיראק והיה זה אובדן חיי האדם בהיקף הגדול ביותר בכוח צבאי איטלקי כלשהו מאז מלחמת העולם השנייה.
בוועידת ארגון המדינות המתועשות (G8) ב-2004, הוטל על הקרביניירי להקים את "המרכז למצוינות יחידות משטרה לשמירה על יציבות" (Center of Excellence for Stability Police Units) שיהיה ראש חץ לפיתוחם של סטנדרטים ושל שיטות הדרכה ליחידות משטרה אזרחיות שמסופחות למשימות שמירת שלום בינלאומיות.
מבנה ארגוני

בראש הקרביניירי עומד קצין בדרגת גנרל היושב ברומא. תפקידו לנהל, לתאם ולפקח על הפעילויות של הקרביניירי. אליו כפופים המפקדים האחראים על תחומי המנהלה, הרפואה, ההנדסה, הרכב והשירות הוטרינארי. סגן מפקד הקרביניירי אחראי על מרכז הגיוס והמיון של הכוח.
הקרביניירי מאורגנים על בסיס טריטוריאלי לביצוע משימות אכיפת חוק. הארגון הטריטוריאלי מהווה את הגרעין המרכזי של הקרביניירי. הוא כולל 80 אחוז מהכוח ומאורגן באופן מדורג בחמישה אזורי-על, 19 אזורים ו-102 פיקודים פרובינציאליים. מעבר לארגון הטריטוריאלי, ממוקמים ברומא הדיוויזיה הממונעת המיוחדת (Palidoro) והיחידה למבצעים מיוחדים (ROS).
מבנה ארגוני > הדיוויזיה הממונעת המיוחדת

הדיוויזיה ממוקמת בטרוויזו והיא כוללת שתי בריגדות שערוכים לפעולה בשעת חרום בתוך איטליה ומחוצה לה. היא אחראית על שמירת הסדר הציבורי ושליטה באזורים עירוניים ומסייעת לרשויות האזרחיות בתחום של ביטחון הציבור.
מבנה ארגוני > היחידה למבצעים מיוחדים

יחידת המבצעים המיוחדים (Raggruppamento Operativo Speciale – ROS) היא יחידת העילית של הקרביניירי שהוקמה ב-1990 כדי להתמודד עם ארגוני הפשע המאורגן (מאפיה), עם פעולות חתרניות, עם טרור ועם מעשי פשיעה מורכבים. יחידה ללוחמה בפשע הוקמה בכל משרד של תובע עירוני או מחוזי.
מבנה ארגוני > המחלקות למשימות מיוחדות

המחלקות למשימות מיוחדות הן מחוץ למסגרת הארגון הרגיל של הקרביניירי והן ממלאות משימות מיוחדות. הקורזיירי (Corazzieri), הם יחידת העילית שמשמשת כמשמר הכבוד לנשיא איטליה, ממוקמים במעונו הרשמי של הנשיא, הקווירינאלה. הם ידועים בזכות מדיהם המיוחדים. כמעט ואין להם משימות יומיומיות נוספות, אם כי ניתן לראותם מבצעים לעיתים סיורים. מחלקות אחרות הן בשירות מוסדות מדינה נוספים כמו הסנאט, הפרלמנט, בית המשפט העליון, ראש הממשלה והמועצה הלאומית לכלכלה ותעסוקה. הקרביניירי מבצעים גם את תפקידי השיטור הצבאי והביטחון עבור משרד ההגנה, עבור פיקוד הכוחות המזוינים, בתי הדין הצבאיים וכוחות צבאיים נוספים באיטליה ומחוצה לה. כמו כן הם מחזיקים נציגויות במחלקות שונות במשרד לביטחון ציבורי וכן כוחות משימה למלחמה במאפיה ולמלחמה בסמים. קצינים של הקרביניירי אחראים על אבטחתן של השגרירויות והנציגויות הדיפלומטיות של איטליה ברחבי העולם, בדומה לתפקיד שמבצעים אנשי חיל הנחתים של ארצות הברית. יחד עם משטרת המדינה (Polizia di Stato) ומשמר האוצר (Guardia di Finanza) אחראים הקרביניירי גם על נושא ביקורת הגבולות.
מדים

הקרביניירי לובשים מדים מיוחדים בצבע כחול כהה עם עיטור כסוף על הצווארון ועל החפתים. שולי המדים של הדיוויזיה הרכובה הם בצבע לבן ושל דיוויזיית חיל הרגלים בצבע כחול בהיר. כיסוי הראש שלהם הוא בצורה מיוחדת עם שני קצוות מחודדים ונהוג לכנותו lucerna. יחידות המשטרה הצבאית של הקרביניירי חובשות כומתות בצבע כחול כהה.
ראו גם

הכוחות המזוינים של איטליה
משטרות איטליה
קרבינייר
הערות שוליים

1 2 3 4 5 6  "The ancient Corps of the Royal Carabinieri". Carabinieri. Retrieved 2009-05-20.
↑  The Oxford illustrated history of Italy - Google Books. Books.google.com. 1997. ISBN 9780198205272.
↑  "Massacres and Atrocities of WWII in the Axis Countries". Members.iinet.net.au. Retrieved 2009-09-19.
↑  "Pétros, Ethiopia, Orthodox". Dacb.org. Retrieved 2009-09-19
↑  The history of Ethiopia - Google Books. Books.google.com. 2007.
↑  Haile Selassie's war - Google Books. Books.google.com. 2003-01-01.
↑  "Arma dei Carabinieri - Home - > - EN - Military Operations". Carabinieri.it. Retrieved
↑  G-8 Action Plan: Expanding global capability for peace support operations. Carabinieri, June 2004.
↑  "Organizzazione Centrale". Retrieved July 13, 2012.
↑  List of national services responsible for border control
| --- | --- |
בקרת זהויות :  NLI: 987007458916005171  SUDOC: 101327102  VIAF: 132549357   WorldCat (עם VIAF): 132549357 
איש קרביניירי במדים - 1875
גנרל של הקרביניירי במצעד
הקורזיירי (Corazzieri), משמר נשיא איטליה
מדי הקרביניירי הרשמיים
רוז'דה פלאט

| --- | --- |

 לידה:  1980 (בת 44 בערך) סוריה אל-חסכה, סוריה
 מדינה:  סוריה 
 השתייכות:  הכוחות הסוריים הדמוקרטיים הכוחות הסוריים הדמוקרטיים
 תקופת הפעילות:  מ-2013
 דרגה:  מפקד 
 תפקידים בשירות
  מפקדת צבאית של ה-YPJ הכוחות הסוריים הדמוקרטייםמפקדת ה-SDF בקרב על א-רקה
 פעולות ומבצעים
 מלחמת האזרחים בסוריה
 
רוז'דה פלאט (Rojda Felat; נולדה כנראה ב-1980) היא לוחמת כורדית-סורית פמיניסטית אשר נוטלת חלק פעיל במלחמת האזרחים בסוריה מאז שנת 2013 נגד המדינה האסלאמית. משמשת כמפקדת הצבאית של ה-YPJ, שם משרתות כ-24,000 לוחמות, ומפקדת בכירה בכוחות הסוריים הדמוקרטיים (SDF), הנתמכים על ידי ארצות הברית. פלאט מחזיקה בדעות פמיניסטיות-מהפכניות, ומטרתה המוצהרת של מיליציית ה-YPJ שתחת פיקודה – להוביל שינוי חברתי במזרח התיכון באמצעות שוויון בין המינים ושחרור הנשים הכורדיות והערביות מהמגבלות המוטלות עליהן בחברה המסורתית הערבית והכורדית.
ביוגרפיה

רוז'דה פלאט חשפה מעט מאוד פרטים על חייה. המידע אודותיה טרם הפכה ללוחמת כמעט בלתי ידוע: אפילו גילה המדויק שנוי במחלוקת. על פי דיווחים שונים, היא כנראה בשנות השלושים לחייה, וסוכנות הידיעות הטורקית "ג'יהאן ניוז" פרסמה שהיא נולדה בשנת 1980 בעיר אל-חסכה שבצפון-מזרח סוריה. דיווחים מאוחרים יותר בסוכנויות ידיעות אחרות חזרו על המידע הזה. עם זאת, בתקשורת המקוונת נטען באתרים שונים שפלאט נולדה ב-1962, 1966 או 1968, וסוכנות ידיעות אחת אף טענה שהיא נולדה בעיר באטמן בטורקיה; הדיווח האחרון הוכחש על ידי מקורבת של פלאט, שציינה שהיא בהחלט כורדית-סורית. באמצע שנת 2016 נהרגו כ-22 קרובי משפחה של פלאט בפיגוע התאבדות של המדינה האסלאמית בחתונה בעיר אל-חסכה.
פעילות צבאית

רוז'דה פלאט הצטרפה ל-YPJ בשנת 2013. היא התקדמה במהירות בסולם הדרגות עד היותה לאחת המפקדות החשובות ביותר של המיליציה. למרות זאת, עד שנת 2016 היא כלל לא הייתה ידועה, שכן פעילותה הייתה חשאית יותר. לדבריה, היא נלחמת למען שחרור סוריה מכבלי הטרור ולמען רפורמות חברתיות בסוריה שיובילו לשיפור זכויותיהן וחייהן של נשים מכל העדות. לטענתה, היא לוקחת השראה מאוטו פון ביסמרק, נפוליאון, צלאח א-דין והלוחמת הכורדית ארין מרקין - גיבורה עממית כורדית שביצעה במהלך המצור על קובאני פיגוע התאבדות על עמדת לחימה של המדינה האסלאמית כאשר המצב של הכוחות הכורדיים בעיר היה נואש. בהתייחס ליכולות הצבאיות של הלוחמות הנמצאות תחת פיקודה, פלאט ציינה ש"לעיתים קרובות בעניינים צבאיים אנשים מביטים על נשים בהתנשאות, בטענה שאנחנו עדינות מדי...אבל כפי שניתן לראות, אנו מתפעלות בהצלחה מקלע DShK, יודעות להשתמש במרגמות ומבצעות פעולות פינוי במהלך הקרב".
הקרב הראשון בו השתתפה רוז'דה פלאט היה במהלך המתקפה המזרחית של המדינה האסלאמית על העיר אל-חסכה על עמדות ה-YPG וצבא סוריה בשנת 2015, והיא השתתפה גם בכיבוש תל חמיס הסמוך לאל-חסכה ולגבול העיראקי, במתקפה על העיירה תל אביעד הסמוכה לגבול הטורקי ובמתקפת אל-שאדאדי שהובילה לסילוק המדינה האסלאמית ממחוז אל-חסכה. במאי 2016, היא הובילה את המתקפה הכורדית הראשונה בצפון מחוז א-רקה עם 15,000 הלוחמים שתחת פיקודה, והכוחות שלה הצליחו לכבוש מידי המדינה האסלאמית כ-23 כפרים; המתקפה נעצרה בעקבות הצורך של הכוחות הסוריים הדמוקרטיים להקצות כוחות לכיבוש העיר מנבג מידי המדינה האסלאמית הנמצאת בצד המערבי של נהר הפרת, ופלאט השתתפה גם במבצע זה.
בנובמבר 2016, נפתחה המערכה על מחוז א-רקה בעלת ארבעה השלבים, ורוז'דה פלאט הייתה אחראית על השלב הראשון במערכה שכלל כיבוש אזורים כפריים בצפון המחוז. לאחר שהכוח שלה עמד במשימתו, הכוחות הסוריים הדמוקרטיים עברו לשלב השני של המתקפה שמטרתו הייתה הגעה לאגם אסד ולסביבות סכר טבקה, וגם בשלב זה הובילה רוז'דה את יחידות הנשים מה-YPJ. היא השתתפה גם בשלב השלישי והרביעי של הקרב על המחוז שבמהלכו נכבשו סכר טבקה, בסיס חיל האוויר טבקה, והעיר א-ת'ורה (טבקה). בשנת 2017, רוז'דה פלאט נבחרה להוביל את השלב החמישי במערכה - הקרב על העיר א-רקה, שלכיבושה הצפוי יש ערך תודעתי וסמלי בעיני המערב לסיום הח'ליפות של המדינה האסלאמית.
בשלהי 2018, פלאט לקחה חלק במבצע דיר עז-זור (אנ') שמטרתו הייתה למוטט את מעוזי השליטה האחרוני של המדינה האסלאמית בסוריה, ממזרח לפרת.
בתחילת אוקטובר 2019, פלאט השתתפה בוועידה ברומא והכריזה כי המלחמה נגד המדינה האסלאמית נמשכת בעודה מדגישה את חשיבות הקונפדרציה הדמוקרטית (אנ').
הערות שוליים

↑  Kommandeurin der Offensive gegen den IS in Raqqa und Bismarck-Fan.
↑  Revolutionary Kurdish feminist leads assault on Raqqa
1 2  Kurdish woman fight double battles against terrorism, patriarchy
↑  Rojda Felat: The feminist taking on Isis
↑  Meet the Kurdish woman leading battle against IS in northern Syria
↑  Rojda Felat: by women's leadership, historic victory achieved in al-Raqqa - ANHA | HAWARNEWS | English, www.hawarnews.com (באנגלית)
↑  Rojda Felat: War against ISIS continues - ANHA | HAWARNEWS | English, www.hawarnews.com (באנגלית)
קפה נרו

| --- | --- |


 נתונים כלליים
 סוג:  בתי קפה
 מייסדים:  ג'רי פורד
 תקופת הפעילות:  1997–הווה (כ־27 שנים)
 חברות בנות:  Coffee#1 
 מיקום המטה:  לונדון 
 משרד ראשי:  לונדון, אנגליה
 ענפי תעשייה:  coffeehouse 
 מוצרים עיקריים:  משקאות חמים (בעיקר מבוססי קפה), כריכים, עוגות
 הכנסות:  165.6 מיליון לירה שטרלינג (2011)
 עובדים:  כ-4000 (2012)
  
 Caffe Nero
 
קפה נרו (Caffè Nero) היא רשת בתי קפה שנוסדה בלונדון בשנת 1997 ומפעילה כ-500 סניפים בממלכה המאוחדת ועוד כמה סניפים בטורקיה ובאיחוד האמירויות הערביות.
היסטוריה

בשנת 1997 הקים ג'רי פורד את שלושת הסניפים הראשונים של הרשת בלונדון. בשנת 1998 נוספו שלושה סניפים בעיר. בשנת 1999 הוקם הסניף הראשון מחוץ ללונדון - במנצ'סטר. בשנת 2000 הגיע מספר הסניפים ל-31. בשנת 2001 נרשמה החברה למסחר בבורסה לניירות ערך בלונדון. עד לשנת 2004 התרחבה הרשת על ידי הקמת חנויות חדשות ורכישת רשתות קטנות עד לכ-120 סניפים. בשנת 2007 חזרה החברה להיות חברה פרטית לאחר שפורד רכש את מניותיה ומחק אותה מן המסחר בבורסה. באותה שנה נפתח גם הסניף הראשון בטורקיה. בשנת 2009 פתחה החברה סניפים ראשונים בדובאי ובאיחוד האמירויות הערביות. נכון לשנת 2014 לרשת כ-600 סניפים בבריטניה וסניפים נוספים במדינות אירופה ובמזרח התיכון.
ראו גם

קפה קוסטה
קפטן מארוול (סרט)

| --- | --- |

כרזת הסרט בישראל
 מבוסס על:  "קפטן מארוול" (קומיקס)
 בימוי:  אנה בודן וראיין פלק
 הופק בידי:  קווין פייגי
 תסריט:  מג לאפוב ניקול פרלמן ז'נבה רוברטסון-דוורט ליז פלאהיב קרלי מנש אנה בודן ראיין פלק
 עריכה:  אליוט גראהם דבי ברמן
 שחקנים ראשיים:  ברי לארסון סמואל ל. ג'קסון בן מנדלסון ג'וד לאו דג'ימון הונסו לי פייס ג'מה צ'אן קלארק גרג
 מוזיקה:  פינאר טורפאק 
 צילום:  בן דייוויס
 מדינה:  ארצות הברית ארצות הברית
 חברת הפקה:  אולפני מארוול
 חברה מפיצה:  סרטי אולפני וולט דיסני
 שיטת הפצה:  וידאו על פי דרישה 
 הקרנת בכורה:  הממלכה המאוחדת 27 בפברואר 2019 ארצות הברית 8 במרץ 2019 ישראל 6 במרץ 2019
 משך הקרנה:  124 דק' 
 שפת הסרט:  אנגלית
 סוגה:  סרט גיבורי-על, סרט פעולה, סרט מדע בדיוני, סרט הרפתקאות 
 תקציב:  152 מיליון דולר
 הכנסות:  1.128 מיליארד דולר
 הכנסות באתר מוג'ו:   marvel2018a
 סרט קודם:  כרונולוגית (MCU): "אנטמן והצרעה"
 סרט הבא:  כרונולוגית (MCU): "הנוקמים: סוף המשחק" כרונולוגית מבחינה עלילתית: "מיס מארוול", "המארוולס"
 אתר רשמי
 דף הסרט ב־IMDb
 
קפטן מארוול (באנגלית: Captain Marvel) הוא סרט גיבורי-על אמריקאי בלייב אקשן של אולפני מארוול אשר יצא לאקרנים ב-2019. את הסרט ביימו אנה בודן וראיין פלק(אנ'), לפי תסריט מאת התסריטאיות מג לאפוב(אנ'), ניקול פרלמן(אנ'), ז'נבה רוברטסון-דוורט(אנ'), ליז פלאהיב וקרלי מנש. הסרט מבוסס באופן רופף על הקומיקס "קפטן מארוול" בהוצאת מארוול קומיקס, והוא מהווה חלק מהיקום הקולנועי של מארוול.
שחקנים ודמויות

ברי לארסון - וירס/קרול דנברס/קפטן מארוול, טייסת בחיל האוויר, שלאחר תאונה ה-DNA שלה מתמזג עם DNA של חוצן קרי והיא מקבלת כוח על-אנושי, ספיגת והקרנת אנרגיה ותעופה. חברה בכוח הכוכבים של הקרי. מקנה גרייס מגלמת את דמותה הצעירה.
סמואל ל. ג'קסון - ניק פיורי, מרגל מיומן ורב כישורים, סוכן בארגון הביון S.H.I.E.L.D.. פיורי מופיע ללא רטייה על עינו השמאלית, בשונה משאר סרטי היקום הקולנועי, שכן רוב הסרט מתרחש לפני האירוע בו הוא איבד את עינו.
בן מנדלסון - טאלוס, מנהיג גזע הסקרול. מוצג כנבל הראשי של הסרט שכוונתו היא להשתלט על היקום, ובסרט מתברר שהוא רוצה למצוא את משפחתו האבודה.
ג'וד לאו - יון-רוג, מפקד כוח הכוכבים של הקרי, מפקדה של וירס והנבל הראשי של הסרט.
דג'ימון הונסו - קוראת', חבר בכוח הכוכבים של הקרי.
לי פייס - רונאן, מנהיג חוליית המאשימים בצבא הקרי.
ג'מה צ'אן - מינרווה, חברה בכוח הכוכבים של הקרי.
קלארק גרג - פיל קולסון, סוכן חדש בארגון הביון S.H.I.E.L.D., בתחילת הסרט הוא מתלמד של פיורי.
לשאנה לינץ' - מריה רמבו, טייסת בחיל האוויר האמריקאי, חברה של קרול דנברס. אמא למוניקה רמבו, שבקומיקס גם היא לקחה על עצמה את השם קפטן מארוול לזמן מה.
אלגניס פרז סוטו - קפטן אטלס, חבר בכוח הכוכבים של הקרי.
רון טמט - ברון-צ'אר, חבר בכוח הכוכבים של הקרי.
אנט בנינג - דוקטור ונדי לוסון/האינטלקט העילאי של הקרי/מאר-וול, סוכנת קרי שהוצבה בכדור הארץ כדי לפתח מנוע מהירות אור מהטסרקט (אבן המיקום מאבני האינסוף). בסתר עזרה למשפחתו של טאלוס. בנוסף, בנינג מגלמת את "המשכל העליון" (בינה מלאכותית השולטת באימפריית הקרי) כפי שהיא מופיעה לעיני וירס.
קולין פורד - סטיב דנברס
צ'וקו מודו - סוה לאר
פיט פלוסזק - ברט ג'ונסון
הפקה > פרה-פרודקשן

באפריל, צמד הבמאים אנה בודן וראיין פלק נשכרו למלאכת הבימוי. השניים נבחרו לתפקיד לאחר שהצליחו להרשים את החברה "שוב ושוב" בפגישותיהם עם החזון שלהם עבור הדמות, וגם בזכות ניסיונם הן עם סדרות טלוויזיה והן עם סרטי קולנוע. פייגי ציין כי החברה התרשמה מהיכולת של בודן ופלק ליצור סיפורים המציגים התפתחות של הדמות הראשית בכל עבודותיהם, והוסיף כי "הסיפורים שהם סיפרו היו כל כך מגוונים, אבל בלי קשר לנושא, הם פשוט צוללים לתוך הדמות ומתמקדים במסע שלה". בסופו של דבר, פייגי הרגיש כי הסרט "צריך להיות על קרול דנברס תלת-ממדית ורב-שכבתית, אתה צריך להיות מסוגל לעקוב אחריה וללכת אחריה ולהתייחס אליה בכל הנקודות של הסרט, ללא קשר לכמה אפקטים ויזואליים וחלליות ונבלים ימלאו את המסך". נקבע כי הצילומים יחלו בינואר 2018 באולפני פיינווד שבאטלנטה, אך פייגי לא ציפה כי הם יתחילו עד פברואר לפחות.
הפקה > צילומים

אנדי ניקולסון נשכר לשמש כמעצב הפקה, ובן דייוויס כצלם. התקציב עומד על כ-152 מיליון דולר. שלב הצילומים החל ב-19 במרץ 2018 בלוס אנג'לס, תחת השם "Warbird".
צילומי חוץ חוץ ראשוניים נערכו כבר בסוף ינואר, ותמונות שדלפו מסט הצילומים הראו את לארסון לבושה כדמותה בחליפה ירוקה-שחורה, בניגוד לקומיקס בו חליפתה אדומה-כחולה. כשנשאל על כך, פייגי הגיב כי "רוב האנשים הם חכמים מספיק כדי לדעת שהם מסתכלים על תמונות מאחורי הקלעים, לגמרי מחוץ להקשר", וציין כי החברה מודעת לסיכונים הטמונים בצילומי חוץ, כמו דליפה שכזו, אך הוסיף כי דווקא חלק נרחב יופק בצילומי חוץ. סצנת קרנבל, שעלילתה מתרחשת ב-1986 והיא כוללת בה את דמויותיהם של דנברס ופיורי, צולמה במועדון המרוצים של ג'ים הול באוקסנארד לקראת סוף מרץ, בהשתתפותם של כ-135 ניצבים. הצילומים נערכו בפרנזו, באטון רוז' וניו אורלינס, כשצילומי האולפן נעשו באולפני פיינווד שבאטלנטה. שלב הצילומים הושלם ביולי 2018.
הפצה ושיווק

הקרנת הבכורה של הסרט הייתה ב-27 בפברואר 2019 בלונדון. בארצות הברית, הקרנות הסרט בבתי הקולנוע יחלו ב-8 במרץ 2019, לכבוד יום האישה הבינלאומי, ובישראל יום קודם לכן, ב-7 במרץ. בנוסף להפצה בגרסתו הרגילה, הסרט יופץ גם בגרסאות IMAX ו-3D. תחילה, הסרט היה אמור לצאת לאקרנים ב-6 ביולי 2018, אך הוא נדחה ל-2 בנובמבר כדי לפנות מקום עבור "ספיידרמן: השיבה הביתה", ולאחר מכן הוא נדחה פעם נוספת, לתאריכו הסופי, כדי לפנות מקום עבור "אנטמן והצרעה".
קרבן מצורע

| --- | --- |

 מקרא:  ספר ויקרא, פרק י"ד, פסוקים י'–ל"ב
 משנה:  מסכת נגעים, פרק י"ד,  משניות י"א–י"ב
 משנה תורה:  ספר קרבנות, הלכות מחוסרי כפרה, פרק ד'
 ספרי מניין המצוות:  ספר המצוות, עשה ע"ז ספר החינוך, מצווה קע"ו ספר מצוות גדול, עשה רכ"א
קרבן מצורע הוא קרבן שהמצורע מקריב לאחר שנרפא מצרעתו והשלים את תהליך הטהרה שלו. הקרבת הקרבן היא מצוות עשה מתוך תרי"ג מצוות.
מקור המצווה

בפרשת מצורע, לאחר תיאור תהליך ההיטהרות של המצורע, מצווה התורה על המצורע להקריב קרבן:
וּבַיּוֹם הַשְּׁמִינִי יִקַּח שְׁנֵי כְבָשִׂים תְּמִימִים וְכַבְשָׂה אַחַת בַּת שְׁנָתָהּ תְּמִימָה וּשְׁלֹשָׁה עֶשְׂרֹנִים סֹלֶת מִנְחָה בְּלוּלָה בַשֶּׁמֶן וְלֹג אֶחָד שָׁמֶן. וְהֶעֱמִיד הַכֹּהֵן הַמְטַהֵר אֵת הָאִישׁ הַמִּטַּהֵר וְאֹתָם לִפְנֵי ה' פֶּתַח אֹהֶל מוֹעֵד
טעם המצווה

ההבנה המקובלת בקרב חז"ל היא שהצרעת נועדה לעונש ותיקון עבור חוטאים מסוימים, כגון גאוותנים או בעלי לשון הרע. ספר החינוך מסביר שהקורבן נועד להמחיש למצורע עד כמה הגוף לא חשוב לעומת הנפש, כדי שיתקן את מעשיו ויחזור בתשובה.
מצווה נפרדת

הרמב"ם נדרש לשאלה מדוע כל אחד מהקרבנות של מחוסרי כפרה מנוי כמצווה עצמאית, ואין מצווה אחת שמחוסרי כפרה יקריבו את קרבנם:
אמנם מצד התחלפות קרבנם כמו שאתה רואה התחייב למנות כל קרבן ביחוד בהכרח, כי הדבר שבו תשלם טהרת האחד זולת הדבר שבו תשלם הדבר האחר
הרכב הקרבן

המצורע צריך להקריב אשם, חטאת, עולה, מנחה המורכבת מסולת ושמן, ושמן נוסף לנתינה על איבריו.
בעוד שמצורע אמיד צריך להביא שלוש בהמות לקרבנו, התורה מאפשרת למצורע עני להביא את קרבנות החטאת והעולה מהעוף. כתוצאה מכך, גם כמות הסולת והשמן שעל המצורע להביא למנחה פוחתת. פירוט ההרכב של קרבן המצורע וההבדל בין אמיד לעני נראה כך:
| המצורע | אשם | חטאת | עולה | מנחה | שמן לכפרה |
| --- | --- | --- | --- | --- | --- |
| אמיד | כבש | כבשה | כבש | שלושה עשרונים סולת + שמן | לוג |
| עני | כבש | תור או בן יונה | תור או בן יונה | עישרון סולת + שמן | לוג |
מצורע עני רשאי להביא קרבן עשיר, אך מצורע עשיר שהביא קרבן עני - לא יצא. עשיר שמממן את קרבן המצורע של בנו העני - רשאי להביא קרבן עני, כי העיקר הוא זהות המתכפר על ידי הקרבנות ולא זהות המממן אותם.
מצורע שהעשיר או שירד מנכסיו - דינו כפי מצבו הכלכלי בשעת הבאת הקרבן. ואם הביא כבר חלק מהקרבנות ואז השתנה מצבו הכלכלי - נחלקו התנאים מהו הקרבן הקובע את מידת התחייבותו: רבי שמעון סובר שהולכים לפי מועד הקרבת החטאת, ואילו רבי יהודה סובר שהולכים לפי מועד הקרבת האשם.
סדר ההקרבה > לפני הקרבן

לאחר שהמצורע נרפא הוא צריך להיטהר מטומאתו. תהליך הטהרה כולל הזאת דם ציפור ומים חיים, כיבוס בגדים, גילוח, טבילה והמתנה של שבעה ימים. במהלך שבעת הימים הוא כבר מותר בכניסה למחנה ישראל, אך אסור בתשמיש המיטה. ביום השביעי עליו לבצע גילוח נוסף, כיבוס נוסף וטבילה נוספת. לאחר שטבל והסתיים היום השביעי - המצורע טהור לגמרי, אלא שהוא מחוסר כיפורים, כלומר אסור לו לאכול קדשים או להיכנס למקדש, עד שיביא את קרבנו.
סדר ההקרבה > הקרבת האשם > תנופה

המצורע צריך לעמוד בשער המזרחי של עזרת ישראל (שער ניקנור), כשפניו לכיוון מערב. הכהן לוקח את כבש האשם מהמצורע ומבצע בו תנופה בעודו חי. לכתחילה יש להניפו יחד עם לוג השמן, אך בדיעבד אם הניף כל אחד בפני עצמו - יצא.
סדר ההקרבה > הקרבת האשם > שחיטה

הכהן מחזיר את הכבש למצורע, כדי שיסמוך ידיו עליו. מיד לאחר מכן שוחטים את כבש האשם, ו-2 כהנים מבצעים קיבול: כהן אחד מקבל בכלי והולך לזרוק את הדם על המזבח, כמו כל דם אשם. כהן נוסף מקבל מהדם בידו השמאלית והולך לתת מהדם על שלושה איברים של המצורע: תנוך אוזן ימין, בוהן יד ימין ובוהן רגל ימין.
סדר ההקרבה > הקרבת האשם > נתינת הדם והשמן

בשעת נתינת הדם על איבריו, אסור עדיין למצורע עצמו להיכנס לעזרה, אך גם אסור להוציא את הדם מהעזרה. לכן מכניס המצורע את איבריו והוא עצמו נשאר בחוץ. לפי רבי יהודה המצורע מכניס את שלושת האיברים יחד לעזרה, אך לדעת תנא קמא הוא מכניס בכל פעם איבר אחד בלבד, וכך פסק הרמב"ם.
לפי תנא קמא, מצורע שחסר לו אחד מהאיברים שצריך לתת עליהם את הדם - לא יכול להיטהר לעולם, כי בזה תלויה הטהרה. אמנם, לפי רבי אליעזר אין חובה לתת דם דווקא על האיברים הללו ממש, אלא די בכך שנותן על מקומן. כמו כן, רבי שמעון סובר שיש חשיבות בנתינת הדם דווקא על בוהן היד או תנוך האוזן, אך ניתן לקיים את המצווה גם בנתינה על האיברים המקבילים בצד שמאל. עם זאת, הרמב"ם פסק להלכה כדעת תנא קמא, שאין למצורע כזה טהרה לעולם.
לאחר נתינת הדם על האיברים, נוטל הכהן את לוג השמן הנוסף שהביא המצורע ושופך ליד שמאל, שמשמשת ככלי קיבול לשמן. לכתחילה עליו לשפוך ליד שמאל של כהן נוסף, אך בדיעבד גם אם שפך ליד שמאל שלו - יצא. הכהן, שעומד בעזרה, טובל את יד ימינו בשמן ומזה כנגד קודש הקדשים, וחוזר על פעולה זו שבע פעמים. משם הולך הכהן אל המצורע ונותן מהשמן על שלושת האיברים - תנוך אוזן ימין, בוהן יד ימין ובוהן רגל ימין.
את השמן שנותר בכף ידו נותן הכהן על ראשו של המצורע, כמו שכתוב: ”וְהַנּוֹתָר בַּשֶּׁמֶן אֲשֶׁר עַל כַּף הַכֹּהֵן יִתֵּן עַל רֹאשׁ הַמִּטַּהֵר וְכִפֶּר עָלָיו הַכֹּהֵן לִפְנֵי ה'”. שאר השמן שנותר מהלוג מתחלק בין הכהנים, והם רשאים לאכול ממנו בעזרה בלבד, כדין קדשי קדשים.
נחלקו התנאים במידת החשיבות של נתינת יתר השמן על הראש: רבי עקיבא סובר שמדובר בפעולה חיונית, ואם לא נתן על ראשו את יתר השמן - לא כיפר, והמצורע עודנו מחוסר כיפורים. רבי יוחנן בן נורי, לעומתו, סבור שמדובר ב"שיירי מצווה" בלבד, וגם אם לא נתן - כיפר, אלא שמעלה עליו הכתוב כאילו לא כיפר. הרמב"ם פסק כרבי עקיבא.
סדר ההקרבה > הקרבת שאר הקרבנות

לאחר נתינת דם האשם על איברי המצורע, ובמקביל לנתינת השמן, שוחטים הכהנים את קרבן החטאת ומקריבים אותו למזבח. אחר כך שוחטים את קרבן העולה ומעלים אותו למזבח יחד עם המנחה.